google/wiki40b huggingface dataset:
Peak oil

«Peak oil», eller Hubbert's Peak of Oil Production etter den amerikanske geologen og geofysikeren M. King Hubbert, er en betegnelse på toppunktet i utvinning av olje fra ett eller flere oljefelt. Begrepet refererer til en grafisk kurve over utvinningstakten. Tapping av olje fra et oljefelt følger alltid først en oppadgående kurve fra man starter uttømmingen til man når peak (topp), deretter følger den en nedadgående kurve. Dette er forårsaket av egenskaper i sedimentene som holder oljen i bakken og dessuten av den tekniske apparatur som er installert for å ta opp oljen. Norge nådde sin samlede produksjonstopp i 2000. Sentralbanksjef Svein Gjedrem påpekte i et foredrag for Næringsforeningen i Trondheim 28. november 2007 at den norske oljeproduksjonen er på vei nedover. Den var på dette tidspunktet (2007) på nivå med produksjonen i 1994,
og oljeproduksjonen på norsk sokkel har avtatt med gjennomsnittlig fire prosent per år siden 2000, da den lå på 3,1 millioner fat per dag.
Man må skille mellom oljereserver og utvinningstakt. Man kan ha enorme reserver, men likevel en begrenset utvinningstakt. Det som gjør at «peak oil» i dag er et stadig mer aktuelt tema er at det er den globale produksjonstoppen man snakker om, og at verdens daglige utvinning av olje om ikke lenge vil stoppe på et nivå der den ikke lenger kan tilfredsstille verdens samlede behov for olje. Den utgjør per august 2007 ca. 85 millioner fat per dag. Etter «peak» vil oljeproduksjonen bare gå nedover.
I en verden der det økonomiske systemet er basert på en kontinuerlig ekspansjon, vil «peak oil» representere en trussel mot selve systemet. 
Grunnen til at «peak oil» kan skape problemer for økonomisk vekst er hovedsakelig at det blir færre ressurser å fordele, og at det ikke finnes et like godt alternativ til den oljen man mister. «Peak oil» kan da fort føre til at verdensøkonomien krymper.

Konsekvenser

For hver kalori mat som blir spist i USA går det med 10 kalorier i form av petroleum i produksjon og transport (da er oppvarming og nedkjøling ikke tatt med). Dette brukes av mange peak oil-eksperter som et argument for at det vil oppstå hungersnød når verdens samlede oljeproduksjon begynner å synke.

Uenighet om peak oil

Det er stor uenighet om «peak oil»-teorien blant verdens oljeeksperter og -organisasjoner. Estimatene varierer fra en oppfatning at vi allerede har passert produksjonstoppen (2005), til Opec (Organisasjonen av oljeeksporterende land) som benekter at problemstillingen i det hele tatt er reell.

Norsk film om peak oil

Den norske filmprodusenten Amund Prestegard har laget filmen "PEAK OIL – Imposed by Nature"  som tar for seg problematikken. «Imposed by Nature» er finansiert av Norsk filmfond og Fritt Ord, og distribueres som DVD via Internett.
I mars 2006 arrangerte Polyteknisk Forening en visning av Prestegards film i samband med et seminar om «peak oil». Foredrag ble holdt av Aage Figenschou og Olve Torvanger.
Bernard (bryggeri)

Bernard er et tsjekkisk bryggeri i Humpolec.
Bryggeriet har en historie tilbake til 1597, og fikk sitt nåværende navn da det ble privatisert som et familiebryggeri i 1991. Bryggeriet selger øl og drikkevarer i 26 land, herunder Norge.
The Strokes

Tidlige år

The Strokes ble opprettet i ung alder, og alle er på en eller annen måte bundet til vokalist Julian Casablancas. Casablancas, gitarist Nick Valensi, og trommis Fabrizio Moretti begynte å spille sammen i ung alder, mens de alle gikk på samme skole. Bassist Nikolai Fraiture hadde vært venn med Julian Casablancas siden barndommen han og. Albert Hammond Jr., ble kjent med Casablancas da de begge var elever ved Le Rosey, en internatskole i Sveits.
Senere ble Albert Hammond Jr med Casablancas til New York, der de delte en leilighet mens de studerte i New York University's Tisch School of the Arts. Der de offisielt begynte å kalle seg for The Strokes. Populariteten steg kraftig på «the Lower East Side» av New York, og de begynte å opptre på Mercury Lounge, et populært utested i Manhattan.
Komplett Bedrift

Komplett Bedrift er en norsk nettbutikk som selger IT og elektronikkutstyr til private og offentlige virksomheter. Komplett Bedrift ble etablert i 2002, da som MPX.no og har hovedkontor i Sandefjord. MPX byttet navn til Komplett Bedrift den 20. oktober 2017. Selskapet er eid av konsernet Komplett Group AS siden 2007. I april 2015 trakk MPX/Komplett Bedrift seg ut av privatmarkedet for å fokusere på bedriftsmarkedet.
MPX byttet navn til Komplett Bedrift den 20. oktober 2017.
Christian Thura

Fangenskap

I 1773 dømte en kommisjon ham fra ære og gods samt til livstid på Munkholmen utenfor Trondhjem – skriftene skulle brennes av bøddelen. En kongelig resolusjon omgjorde senere dommen, således at Thura i stedet for å miste æren ble hensatt på Munkholmen på kongens nåde. Han skulle motta en riksdaler om uken, men måtte ikke bruke penn og blekk.
I sitt fangenskap preket han ofte for garnisonen, og underviste barn når det var leilighet til det. Han skal også ha preket det evangeliske budskap til en katolsk slave på Munkholm, samt ha konfirmert ham. I et brev forteller han hvordan han assisterte de syke og døende med Guds ord, alt sammen gratis.
I 1779 ble han benådet og fikk tillatelse til å flytte til Rønne på Bornholm. Her levde han i åtte år med en klausul om at han ikke måtte forlate øyen. I et brev anbefalte han seg selv til den ledige stilling som sogneprest i Pedersker, eller som rektor i Rønne. Om han noensinne mottok noen av stillingene vites ikke. Han døde i 1787 og ble begravet i Rønne den 19. juni, 57 år gammel.
Sykling under de britiske imperielekene 1950

Sykling under de britiske imperielekene 1950. Sykling var en av flere sporter i de fjerde britiske imperielekene som ble arrangert i Auckland i New Zealand i perioden 4. til 11. februar 1950. Det var tredje gangen sykling var med på programmet i lekene. Det var fire øvelser i bane- og en i landeveissykling, kun for menn.
Loveleen Rihel Brenna

Historie

I 1986 ble Loveleen arrangert gift og i 1997 ble hun skilt. Etter skilsmissen begynte hun å definere sin historie på sine premisser, hvor mennesket og likheter mellom mennesker ble plassert over kultur og religions forskjeller. I dag er hun gift med tidligere politispaner og TV2s krimekspert Johnny Brenna.

Verv

Hun har vært rådsmedlem i Verdikommisjonen, landsstyremedlem i Norges Røde kors fra 2002-2008. I august 2011 - 2015 ble hun fakultetsstyreleder for Fakultetet for lærerutdanning og internasjonale studier for Høgskolen i Oslo og Akershus (HiOA), fra 2012 - 2015 styremedlem i UNICEF, 2012 styremedlem i Stiftelsen Horisont og fra 2012 - 2015 medlem av Det etiske rådet for Forsvarsdepartementet.
Dallas Bixler

Biografi

Bixler hadde fire brødre og to søstre. Han bodde sine første ti år i Hutchinson. Hans far drev med jordbruksvarer, og hadde fem grønnsaksforretninger i Hutchinson. Han var også en av de første flyverne i Kansas, og jobbet blant andre sammen med brødrene Wright. Men, i 1920 solgte han alle fem butikkene, og familien flyttet til Los Angeles i California. Her gikk han ferdig high school på Los Angeles High School. Her ønsket han egentlig å begynne med amerikansk fotball, men hans far lot ham ikke det på grunn av skaderisikoen. Han fortsatte derfor med turn, en sport han hadde fått interessen for allerede på grammar school. LA High School hadde Albert Hemseth, en av de beste turntrenerne, dette gjorde at valget hans falt på turn. 
Etterhvert ble han medlem av turnforeningen Germania Turnverein på Washington Boulevard, der han var medlem til 1927, da han valgte å bytte klubb. Herman Class, som deltok i turn under Sommer-OL 1904 var instruktør i L.A. Athletic Club (LAAC), derfor gikk han dit. I delstatsmesterskapet i 1930 i San Francisco fikk han bronse i den individuelle mangekampen. Imidlertid hadde han ikke råd til å reise til New York for å delta i USA-mesterskapet, som han da var kvalifisert til. 
Fem dager før OL i 1932 var det kvalifiseringskonkurranser i USA, både på østkysten og vestkysten. Alfred Jochim, en av Los Angeles' beste turnere, deltok i kvalifiseringen på østkysten, som foregikk i New York. Bixler vant kvalifiseringen på vestkysten; han konkurrerte kun i svingstang. Han vant også svingstang i olympiaden, foran to finner: Heikki Savolainen og Einar Teräsvirta. Finnene hadde en del nye momenter, bl.a. gjorde de avsprang ved å hoppe sidelengs over svingstangen. Bixler lå på tredjeplass etter første øvelse, med 26,7 poeng, men i andre øvelse utførte han bl.a. en baklengs kjempesleng (ryggen i fartsretningen), som han hadde lært av Glenn Berry i 1928, dette bidro til at han vant OL-gull i svingstang. Han fikk 28,4 poeng for denne øvelsen, konkurransens høyeste poengsum. 
I mai 1935 skadet han skuldermuskelen, da han gjorde en favn. Han kunne ikke delta i OL i 1936, og la opp som aktiv. Han fortsatte imidlertid som dommer, og dømte turn fram til 1975. 
Før OL i 1984 var han også med som fakkelbærer. 
Han var gift med Virginia og hadde 3 barn.
Sintula cornigera

Utseende

Sintula cornigera er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Sintula cornigera er den eneste norske arten fra denne slekten, så forveksling med andre arter skulle ikke by på et problem. Men flere av dvergedderkoppene er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Hamar Skateklubb

Hamar Skateklubb er en skateklubb fra Hamar som ble startet 8. januar 2010.
Hamar Skateklubb holder til i gamle Yrkesskolen Skatehall i de gamle verkstedlokalene hos tidligere Ankerskogen videregående skole. Og har 490 kvadratmeter innendørs skateeldorado.
Lucignolo (bille)

Utseende

En nokså liten, avlang, fint hårete, metallisk farget bladbille. Pronotum er rundet, betydelig smalere enn de jevnbrede dekkvingene.

Levevis

Både larvene og de voksne (imago) er planteetere.

Utbredelse

Arten er kjent fra Sør-Afrika.
Hansa bryggeri

Se også Hansa Borg Bryggerier.
Hansa bryggeri er et bryggeri i Bergen  .
Det ble stiftet i 1891 da den unge Waldemar Stoud Platou (1868–1930) som var bryggermesterutdannet i Worms, kjøpte opp det lokale bryggeriet Det Sembske Bryggeri, og gav det sitt nye tysk-assosierte navn, oppkalt etter hanseatene som tidligere var virksomme i Bergen. Bryggeriet holdt opprinnelig til på Kalfaret ved foten av Fløyfjellet, men i løpet av 1980-tallet flyttet bedriften mesteparten av sin aktivitet til industriområdet Kokstad knappe to mil sør for Bergen sentrum. Senere opprettet de et mikrobryggeri i sine gamle lokaler, kalt «Waldemars Mikrobryggeri», og bryggerimuséet «Kalfaret Brygghus» som også har restaurant og festlokaler.
Hansa bryggeri er i dag slått sammen med Borg bryggeri i Sarpsborg og Christianssands Bryggeri i Kristiansand til Hansa Borg Bryggerier.
Familien Egenæss i Sarpsborg har siden 1905 eid Borg Bryggerier. Gjennom selskapet Borg Invest, eier de 75 prosent av aksjene i Hansa Borg Bryggerier. Selskapet har produksjonsenheter i Bergen, Kristiansand, Olden og Sarpsborg. Hovedkontoret ligger i Bergen.
Stian Berger Røsland

Familiebakgrunn og yrkesliv

Han er gift med advokat og tidligere EU- og EØS-minister Marit Berger Røsland. Paret har to barn sammen.
Røsland er utdannet jurist fra Universitetet i Oslo, og er advokat og partner i Advokatfirmaet Selmer DA. Han er tilknyttet firmaets eiendomsavdeling, og arbeider primært med eiendomstransaksjoner og utviklingsprosjekter.

Politisk arbeid

Røsland ble politisk engasjert i ungdomstiden gjennom Unge Høyre. Han var leder i Oslo Unge Høyre 1996–1998 og medlem av Unge Høyres sentralstyre 1998–2002. Røsland ble kåret til et av Norges største ledertalenter i 2009.
Røsland ble fast medlem av Oslo bystyre i 1999. Som det yngste medlemmet av Høyres bystyregruppe ble han leder for partiets kultur- og utdanningsfraksjon. Etter å ha vært byrådssekretær for Trine Skei Grande og Kjell Veivåg, var Røsland byrådssekretær for byrådsleder Erling Lae 2001–2003. Tilbake i bystyret etter kommunevalget i 2003, ble Røsland heltidspolitiker og nestleder i samferdsels- og miljøkomiteen, deretter fraksjonsleder i byutviklingskomiteen. Han var nestleder i Høyres bystyregruppe 2005–2007.
Røsland frasa seg renominasjon til bystyret i 2007, men ble etter et kort opphold utenfor politikk, utnevnt til finansbyråd i Erling Laes byråd i desember samme år. Lae varslet sin avgang som byrådsleder den 23. september 2009, og viste til Røsland som sin foretrukne etterfølger. Etter å ha formelt blitt nominert av Oslo Høyre, tiltrådte Røsland som byrådsleder for et byråd av Høyre og Fremskrittspartiet den 29. september 2009. Etter at Høyre vant valget i 2011, ledet Røsland et byråd av Høyre, Venstre og Kristelig Folkeparti. Røsland ledet storbynettverket i KS, og satt i Høyres sentralstyre i perioden 2014-2016. 
De borgerlige partiene mistet flertallet i Oslo bystyre ved kommunevalget i 2015, og Røsland av som byrådsleder i Oslo. Han tok plass i det nyvalgte bystyret som menig medlem. Etter søknad i juni 2016, ble Røsland fritatt som medlem av Oslo bystyre for resten av bystyreperioden. Han har ikke lenger noen partipolitiske eller folkevalgte verv utover, som tidligere byrådsleder for Høyre, å være livsvarig medlem av Oslo Høyres representantskap.
Neamț

Administrativ inndeling

Fylket har to municipiu, tre byer og 76 comună.
Ussuribukta

Ussuribukta (russisk: Уссурийский залив – Ussurijskij zaliv) er ei bukt i den innerste og nordligste delen av Peter den stores bukt på nordkysten av Japanhavet. Den er rundt 67 kilometer lang. Bredden ved munningen er rundt 55 kilometer, og dybden er mellom 51 og 69 meter. Om vinteren, fra slutten av desember til midt i mars, er Ussuribukta frosset over, men isdekket er tynt. På vestsida av bukta ligger havnebyen Vladivostok, og på østsiden ligger byen Bolsjoj Kamen. På vestsida av bukta, rundt 20 km nordøst for sentrum av Vladivostok, ligger Sjamora, med Vladivostoks største og mest populære badestrand.
Brenda

Etymologi

Brenda er en opprinnelig tysk feminin form av Brand, som har opprinnelse i norrøne brandr, «brann, sverd». Brenda er også brukt som en feminin form av Brendan, som, via latinske Brendanus og irske Bréanainn, har opprinnelse i et walisisk ord som betyr «prins».
Tour de France 1957

Gjennomføringen av rittet

Rittet ble vunnet av franskmannen Jacques Anquetil foran Marcel Janssens og Adolf Christian. Dette var den første av Anquetils fem trofeer i Tour de France. Det franske laget var ganske overlegne ettersom de vant nesten hver eneste lagkonkurranse per etappe og lagkonkurransen totalt. Poengtrøya ble også vunnet av en franskmann, Jean Forestier, mens Nicolas Barone ble kåret til rittets mest offensive rytter. Italieneren Gastone Nencini vant klatretrøya.
Gondol (båttype)

En gondol er en tradisjonell robåt fra Venezia. Gondoler har i århundrer vært det viktigste transportmiddel i Venezia. Den dag i dag er gondoler i bruk som ferger (traghetti) over større kanaler. Dette er store gondoler, og manøvreres av to gondolieri.
Gondolen drives fremover av gondolieren som står bakerst, ser fremover og skyver den ene åren. Gondolieren bruker åren som åre, ikke som stake, selv om den holdes nesten loddrett. Vannet i kanalene i Venezia er for dypt til at staking er mulig. Gondolene skal være svartmalt, men helt frem til 1562 fantes de i flere farger. Dette året ble det forbudt, fordi man anså det ostentativt og overdådig. Forøvrig, under Regata Storica, den årlige konkurransen mellom bydelene, da kan man se gondoler i farger. Flere av disse gondolene er ekstremt lange, med fra 11 og opp til over tyve roere (!)
Det er estimert at det var flere tusen gondoler i det 18. århundre. Idag finnes det noen hundre. De fleste brukes til turisttrafikk. Det er fortsatt noen som brukes som ferge, men ingen er lenger i privat bruk. Den siste privateide gondolen i byen tilhørte Peggy Guggenheim; hun døde 23.desember 1979.
Utformingen av gondolene utviklet seg frem til slutten av det 19. århundre. På det tidspunktet overtok motorbåter trafikken.
Gondolene er lange og slanke. De er asymmetriske for å gjøre det enklere å drive den fremover med bare en åre. En gondol består av 200 deler og åtte forskjellige treslag. I 2002 kostet det 41.000 € å bygge en gondol.
Hery Rajaonarimampianina

Bakgrunn

Rajaonarimampianina studerte økonomi ved Université d'Antananarivo. Deretter studerte han ved Université du Québec à Trois-Rivières i Canada, der han i 1986 oppnådde diplomgrad og i 1991 ble autorisert regnskapsfører.
Etter dette arbeidet han til 1995 ved Institut national des sciences comptables de l'administration d'entreprises (INSCAE). Han var samtidig ved Institut d'administration des entreprises i Metz i Frankrike og underviste ved Université d'Antananarivo. I 1995 etablerte han eget revisorfirma.

Politisk løpebane

I 2009 ble Rajaonarimampianina utnevnt til finansminister. 
Han stilte i 2013 til valg som president mot Jean-Louis Robinson. Rajaonarimampianina hadde støtte fra overgangspresidenten Andry Rajoelina, mens  rivalen Robinson fikk støtte av Marc Ravalomanana, som i 2009 ble avsatt som president i et kupp ledet av Rajoelina. Rajaonarimampianina vant med 53,5 % av stemmene. Robinson mente det hadde forekommet valgfusk, men valgobservatører fant ikke uregelmessigheter av betydning. 
Rajaonarimampianina overtok som president 25. januar 2014.
Compagnie du Nord

Compagnie du Nord (Nordkompaniet) var et handelskompani med innretning mot pelshandel basert i Québec. Det ble opprettet i 1682, oktroaert i 1685 og likvidert i 1700 på grunn av kapitalsvikt. 
Nordkompaniet ble grunnlagt av Charles Aubert de La Chesnaye med hjelp fra Pierre-Esprit Radisson og hans svoger Médard Chouart des Groseilliers. Det fikk fransk monopol på pelshandelen i Hudson Bay i 1685. Tre år senere innledet Ny-Frankrike en serie angrep mot Hudson Bay-kompaniets faktorier, som hovedsakelig ble bekostet av kompaniet. Moose Fort, Charles Fort og Albany Fort ble erobret samme år, og York Factory ble erobret i 169. Krigskostnadene og skatten på 25 % på pelsverk tvang til slutt selskapet til konkursen.
Grunnkretser i Molde kommune

Grunnkretser i Molde kommune er delområder og grunnkretser som seksjonerer Molde kommune, Møre og Romsdal, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Grunnopplæring

Grunnskole

Grunnskoleopplæringen i Norge er tiårig, og elevene starter på skolen det kalenderåret de fyller seks år.
Grunnskolen bygger på prinsippet om likeverd og tilpasset opplæring for alle i et skolesystem bygd på det samme læreplanverket. Alle barn og unge skal få del i et felles kunnskaps-, kultur- og verdigrunnlag.
Det ble innført skole for alle barn i Norge i 1739. Fra 1889 var grunnskolen syvårig, i 1969 ble den niårig og i 1997 ble den utvidet til ti år for alle som er født i 1991 eller senere.
Grunnskolen er delt inn i to hovedtrinn: barnetrinnet (1.–7. trinn) og ungdomstrinnet (8.–10. trinn).

Videregående opplæring

Videregående opplæring omfatter all kompetansegivende opplæring mellom grunnskolen og høyere utdanning.
Ungdom som har fullført grunnskolen eller tilsvarende har rett til tre års videregående opplæring som skal føre frem til studiekompetanse, yrkeskompetanse eller grunnkompetanse. Alle har rett til inntak på ett av tre alternative utdanningsprogram som de har søkt på, og til to års videre opplæring som bygger på utdanningsprogrammet. 
Elever som tar yrkesfaglig utdanning, kan skaffe seg kompetanse for inntak til universiteter og høyskoler (studiekompetanse)
ved å ta et påbyggingskurs til generell studiekompetanse. Fylkeskommunen har lovfestet plikt til å følge opp ungdom mellom 16 og 21 år som ikke er under opplæring eller i arbeid

Ansvar

Staten har det overordnede ansvar for opplæringsloven med forskrifter, innhold og finansiering av grunnopplæringen. 
Fylkesmannen skal være et bindeledd mellom Kunnskapsdepartementet og Utdanningsdirektoratet på den ene siden, og utdanningssektoren i kommunene og fylkeskommunene på den andre. Fylkesmannen har ansvar for tilsyn og klagebehandling i forhold til regelverket, medvirkning til kvalitetsutvikling, informasjon, veiledning og ulike forvaltningssaker.
Kommunene har ansvar for drift og administrasjon av grunnskolene, mens fylkeskommunene har ansvar for videregående opplæring. 
Lover og forskrifter,herunder læreplanverket, gir forpliktende rammer, men innenfor disse kan kommunen eller fylkeskommunen, skolen og lærerne øve innflytelse på hvordan opplæringen gjennomføres. Den enkelte skole ledes av en rektor og har ulike råd og utvalg. 
Utdanningsdirektoratet er en etat for grunnskole og videregående opplæring under Kunnskapsdepartementet.
Direktoratets hovedoppgaver er å fremme kvalitetsutvikling, kvalitetsvurdering, analyse og dokumentasjon i grunnopplæringen, utføre forvaltningsoppgaver knyttet til grunnopplæringen, samt lede tilsynet med grunnopplæringen fra nasjonalt nivå.
Anita Page

Filmkarrieren

Page havnet i filmindustrien via «A Kiss for Cinderella» i 1925. Hun og hennes familie var nære venner med Betty Bronsons familie, og fikk rollen gjennom Betty. Etter noen få og godt mottatte roller ble hun tilbudt en kontrakt med MGM Studios. MGM formet henne til å være deres største stjerne av stumfilmepoken og hun spilte inn filmer med Ramon Navarro og William Haines. Hennes skuespill i «Våre dansende døtre» (1928) med Joan Crawford (hun spilte inn tre filmer med henne) og «The Broadway Melody» (1929) med Bessie Love var noen av periodens største suksesser. Hennes popularitet tillot henne en myk overgang til å bli skuespiller.
Hun var førstedamen til bl.a. Lon Chaney, Buster Keaton, Robert Montgomery og Clark Gable tidlig på 1930-tallet. Hun var en av Hollywoods mest aktive skuespillere. Hun hadde et forhold til Gable i denne perioden. På høyden av sin karriere mottok hun mere post fra fans enn nesten alle andre skuespillerinner, unntaket var Greta Garbo. Hun mottok også flere frierbrev fra Benito Mussolini.
En av hennes beste roller var som den prostituerte Jenny LeGrand i 1932 filmen Skyscraper Souls sammen med Warren William og en ung Maureen O'Sullivan.

Pensjonstid

Når hennes kontrakt gikk ut i 1933 overrasket hun Hollywood med å annonsere at hun pensjonerte seg i en alder av 26. Hun spilte inn en film til i Storbritannia i 1936 for så å forlate filmlerretet  og Hollywoods indre sirkel i 60 år. 
I et 2004 intervju med forfatteren Scott Feinberg uttalte hun at det som endte hennes karriere var at hun nektet å gi sextjenester til MGMs produksjonssjef Irving Thalberg som ble støttet av studiosjefen Louis B. Mayer. Hun sa at Mayer samarbeidet med de andre studiosjefene for å svarteliste henne som en ikke samarbeidsvillig skuespillerinne slik at hun ikke kunne finne jobb.
Hun giftet seg med komponisten Nacio Herb Brown samme året, men deres ekteskap ble oppløst et år senere fordi at Browns forrige skilsmisse ikke var i gjennomført før de ble viet.
Hun giftet seg med US Navy Lieutenant Hershel A. House i 1937 og de flyttet til Coronado i California hvor de levde til hans død i 1991. House ble senere admiral. De hadde 2 døtre, Linda (nå Linda Sterne) og Sandra (som døde før sin mor).
Hun returnerte til den store skjermen i 1996 etter 60 års pensjonstilværelse og spilte frem til sin død i flere lavbudsjett skrekkfilmer hvorav flere ennå ikke er ferdige og sluppet.
Filmveteranen Margaret O'Brien var også med i to av dem. I denne perioden flytten hun inn sammen med hennes co-star og regissør Randal Malone i hans Van Nuys, California hjem.
Page satte pris på statusen som «den siste stjernen fra stumfilmepoken» og hun ga flere interjuer og deltok i dokumentarer om epoken. 
Selv om hennes helse ikke var god nok til å være ute offentlig så sluttet hun aldri med å svare på  brev fra fansen.
Anita Page har fått en stjerne på Hollywood Walk of Fame for sin deltagelse i filmindustrien. Stjernen er ved 6116 Hollywood Boulevard.

Død

Page sovnet inn 6. september 2008 i Los Angeles i California.